Tänään tv:ssä: Uusi tanskalaissarja seuraa päihderiippuvaisten majataloa - arki koostuu Antabuksesta, bingosta ja hyvästä seurasta
11.07.2017 klo 6:16
Tanskalaissarja seuraa asuntolassa asuvia päihderiippuvaisua, jotka yrittävät aloittaa uuden elämän.
Ensimmäisessä jaksossa tavataan muun muassa nelkäkymppinen Henry, joka saa paikan asuntolasta. TV1
Uudessa tanskalaisessa neliosaisessa Usko, toivo ja alkoholi -sarjassa seurataan elämää majatalossa, jossa päihderiippuvaiset yrittävät palata takaisin normaaliin elämään. Millaista on aloittaa uusi elämä päihdehelvetin jälkeen, kun työtä, kotia tai perhettäkään ei enää ole? Ensimmäisessä jaksossa tavataan Ninette ja Henry, jotka asuvat asuntolassa.
Aiemmin neljäkymppinen Ninette työskenteli myymäläpäällikkönä, mutta menetti kotinsa juomisen riistäydyttyä käsistä. Myös tytär muutti tällöin asumaan sijaisperheeseen.
- En olisi kaksi vuotta sitten uskonut, että asuisin nyt asuntolassa ja olisin tuhonnut koko elämäni. Mutta niinkin voi käydä, Ninette toteaa ja katsoo surullisena kameraan.
Raittius edellytyksenä asumiselle
Kööpenhaminan ulkopuolella sijaitsevassa asuntolassa arkeen kuuluvat Antabus ja bingo, säännölliset ruoka-ajat ja hyvä seura. Asuntolan avulla voi saada uuden mahdollisuuden ja päästä kiinni taas normaaliin elämään. Asuntolassa ei saa juoda ja sinne pitää tulla selvin päin.
Neljäkymppinen Henry saa jaksossa paikan asuntolasta. Hän ei saanut aikoinaan peruskoulun päättötodistusta juomisen takia. Hänen vanhemmat joivat, kun hän oli pieni. Isä oli väkivaltainen ja istui useita kertoja vankilassa. Hän lähetti jopa tappouhkauksia perheelleen vielä sen jälkeenkin kun Henryn äiti oli jättänyt miehen.
-Olen hyvilläni, että minusta tuli vain alkoholisti. Muuten olisi voinut käydä vielä huonommin. En olisi selvinnyt. Olisin sairastunut psyykkisesti. Ehkä olisin psykopaatti, Henry sanoo hiljaa.
Hän yrittää kuitenkin päästä eroon juomisesta, vaikka alku onkin vaikea.
-Pitää edetä pienin askelin. Päivä kerrallaan, Ninette toteaa Henrylle.
Koskettava sarja saa ajattelemaan, kuinka nopeasti elämä voi muuttua alkoholismin riistäydyttyä käsistä.
Usko, toivo ja alkoholi TV1-kanavalla klo. 20.00